*****

ΚΑΝΟΝΙΣΜΟΣ (ΕΟΚ) αριθ. 3020/81 ΤΟΥ ΣΥΜΒΟΥΛΙΟΥ

της 19ης Οκτωβρίου 1981

περί τροποποιήσεως του κανονισμού (ΕΟΚ) αριθ. 3237/76 περί της εκ των προτέρων εφαρμογής των τεχνικών παραρτημάτων καθώς και περί της εκ των προτέρων χρησιμοποιήσεως του υποδείγματος TIR της τελωνειακής συμβάσεως περί της διεθνούς μεταφοράς εμπορευμάτων υπό την κάλυψη δελτίων TIR (σύμβαση TIR), η οποία υπεγράφη στη Γενεύη στις 14 Νοεμβρίου 1975

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 3237/76 (1) θέτει εκ των προτέρων σε εφαρμογή τα τεχνικά παραρτήματα καθώς και το υπόδειγμα TIR της συμβάσεως TIR, η οποία συνήφθη στις 14 Νοεμβρίου 1975·

ότι πρόσφατα επήλθαν ορισμένες τροποποιήσεις στα εν λόγω τεχνικά παραρτήματα καθώς και στους κανόνες χρησιμοποιήσεως του δελτίου TIR, σύμφωνα με τη διαδικασία τροποποιήσεως που προβλέπεται από τη σύμβαση·

ότι είναι το συμφέρον της Κοινότητος να επέλθουν, το συντομότερο δυνατό, αυτές οι τροποποιήσεις στα τεχνικά παραρτήματα της συμβάσεως TIR καθώς και στους κανόνες χρησιμοποιήσεως του δελτίου TIR·

ότι ο σκοπός αυτών των τροποποιήσεων είναι, ιδιαίτερα, να καταστεί δυνατή η χρησιμοποίηση, σε συνδυασμό με το δελτίο TIR, πινάκων φορτώσεως που δεν αντικαθιστούν το δηλωτικό του δελτίου TIR, αλλά απλώς προσαρτώνται σ' αυτό·

ότι ο κανονισμός (ΕΟΚ) αριθ. 3237/76 πρέπει να υποστεί τις κατάλληλες τροποποιήσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3237/76τροποποιείται ως εξής:

1. Στο παράρτημα 1, ο κανόνας 10 υπό γ, από τους κανόνες τους σχετικούς με τη χρησιμοποίηση του δελτίου TIR, αντικαθίσταται από το ακόλουθο κείμενο:

«γ) Δύνανται να προσαρτώνται εις το δηλωτικόν ιδιαίτερα φύλλα του αυτού προς το δηλωτικόν τύπου ή εμπορικά έγγραφα διαλαμβάνοντα άπαντα τα υπό του δηλωτικού στοιχεία. Εις την περίπτωσιν ταύτην άπαντα τα φύλλα δέον όπως περιέχουν τάς κάτωθι ενδείξεις:

i) τον αριθμόν των προσηρτημένων ιδιαιτέρων φύλλων (θυρίς 10),

ii) τον αριθμόν και το είδος των δεμάτων ή των αντικειμένων, ως και το συνολικόν μικτόν βάρος των κατεχωρημένων εμπορευμάτων επί των εν λόγω ιδιαιτέρων φύλλων (θυρίδες 11 έως 13).»

2. Στο παράρτημα 2, το άρθρο 3 παραγραφος 8 αντικαθίσταται από το ακόλουθο κείμενο:

«8. Το διάστημα μεταξύ των δακτυλίων και μεταξύ των ομματίων δεν υπερβαίνει τα 200 χιλιοστά. Εν τούτοις, το διάστημα μεταξύ των δακτυλίων και των ομματίων τα οποία ευρίσκονται εκατέρωθεν των ορθοστατών δύναται να είναι μεγαλύτερον , χωρίς όμως να υπερβαίνει τα 300 χιλιοστά, αν ο τρόπος κατασκευής του οχήματος και του καλύμματος εμποδίζει οιανδήποτε πρόσβασιν εις το διαμέρισμα φορτώσεως. Τα ομμάτια δέον να είναι ενισχυμένα.»

3. Στο παράρτημα 6:

α) Μετά την εισαγωγή παρεμβάλλεται η ακόλουθη επεξηγηματική σημείωση:

1. ΠΑΡΑΡΤΗΜΑ 1

1.10 γ) Κανόνες αφορώντες εις την χρησιμοποίησιν του δελτίου TIR

- Πίνακες φορτώσεως προσηρτημένοι εις το δηλωτικόν των εμπορευμάτων

Ο κανών 10 υπό γ εκ των κανόνων των σχετικών με την χρησιμοποίησιν του δελτίου TIR επιτρέπει, με την μορφή παραρτήματος εις το δελτίον αυτό, την χρησιμοποίησιν πινάκων φορτώσεως, ακόμη εις την περίπτωσιν καθ' ην υπάρχει ικανός χώρος δια την εν τώ δηλωτικώ εγγραφήν απάντων των μεταφερομένων εμπορευμάτων. Εν τούτοις, η ανωτέρω πρακτική επιτρέπεται μόνον εφ' οσον εις τους πίνακας παρατίθεται, κατά τρόπον ευανάγνωστον και εμφανή, όλαι οι απαιτούμεναι δια το δηλωτικόν εμπορευμάτων ενδείξεις και εφ' οσον τηρούνται αι λοιπαί διατάξεις του κανόνος 10 υπό γ»·

β) μετά τη σημείωση 2.3.6 β), παρεμβάλλεται η ακόλουθη επεξηγηματική σημείωση:

«2.3.8. Παράγραφος 8 - Διάστημα μεταξύ των δακτυλίων και των ομματίων

Τυγχάνει αποδεκτόν διάστημα εκατέρωθεν των ορθοστατών και ενός ποσού, μεγαλυτέρου των 200 χιλιοστών αλλά μη υπερβαίνοντος τα 300 χιλιοστά, εφ' οσον οι δακτύλιοι έχουν διαταχθή εις εσοχήν των πλευρικών τοιχωμάτων και τα ομμάτια είναι ωοειδούς σχήματος και τοιούτου μεγέθους ώστε να εισέρχονται ακριβώς εις τους δακτυλίους.»

Άρθρο 2

Η Επιτροπή ενημερώνει τον εκτελεστικό γραμματέα της Οικονομικής Επιτροπής για την Ευρώπη περί των διατάξεων που θεσπίζονται στο άρθρο 1.

Άρθρο 3

Ο παρών κανονισμός αρχίζει να ισχύει την 1η Ιανουαρίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 19 Οκτωβρίου 1981.

Για το Συμβούλιο

Ο Πρόεδρος

P. WALKER

(1) ΕΕ αριθ. L 368 της 31. 12. 1976, σ. 1.